המאזינה מתכננת לטוס לחו"ל יחד עם בעלה, וכמו כל מטיילים קשובים - רצו לבטח את עצמם לפני הטיסה • אז למה חברות הביטוח מסרבות לבקשתם?
כל חובב טיולים יודע: רגע לפני הסלפי בנתב"ג ושניה לפני שנכנסים לדיוטי פרי, צריכים לעשות ביטוח רפואי על כל צרה שלא תבוא; חברות הביטוח עושות לכם בעיות ולא מסכימות לבטח אתכם? פרופסור קרסו כאן בשביל לעזור.
המאזינה שרה ובן זוגה בן ה־82 מעוניים לטוס לקנדה, אבל עקב בעיה רפואית שהייתה לו, הם אינם מצליחים למצוא חברת ביטוח שתבטח אותם. בשיחה עם פרופסור רפי קרסו ב־103fm, סיפרה שרה על הסיטואציה המבאסת אליה נקלעו: "בבדיקות שעבר בעלי מצאו שיש לו איסכמיה בלב וגם הפרעות קצב חדריות. לפני חודשיים הוא התחיל לקחת כדור בשם 'קרדילוק' - ואכן הפרעות הקצב נעלמו ואפילו לחץ הדם שלו ירד.
"באופן כללי בעלי מרגיש טוב", אמרה, ובכל זאת - כשבאו השניים לבטח את עצמם לפני הטיסה הם נתקלו בסירוב. "מבחינת בעלי הוא יכול לטוס בלי ביטוח, אבל אני מודאגת שהוא יקבל התקף לב. מה הסיכויים שיקרה לו משהו?".
הסיכויים הם - ובכן, לא גדולים: "אתם לא טסים בשביל לטפס על הר קילימנג'רו", הרגיע הפרופסור. מה גם - אם חלילה יקרה משהו, "בקנדה יש בתי חולים לא פחות טובים מאשר בארץ. מה שיכול לקרות לו בתל אביב יכול לקרות לו גם בקנדה.
"אם הוא לא היה מאושפז, אין סיבה שלא יבטחו אותו. נסי לבטח בחברת ביטוח אחרת - אולי יסכימו לבטח אותו במחיר הרבה יותר גבוה מאשר אם היה בריא", הציע והסביר כי רוב החברות מסרבות לבטח אדם שעבר ניתוח או אושפז בחצי השנה שקדמה לנסיעה. חוץ מזה - גם אם יבטחו אותו זה לא אומר שהוא לא יוכל לקבל התקף לב. "הביטוח לא מונע את המצב הבריאותי", הבהיר קרסו. "נסו לברר עם קרדיולוג מה הסיכון שיש לו לטוס. לדעתי, הסיכון קטן".
שתהיה טיסה נעימה, ואל תשכחו להביא לנו מייפל.